Il gidieu andorran

Da Max Frisch / Ignaz Cathomen

Ad Andorra viveva in um giuven ch'ins tegneva per in gidieu. I fiss da raquintar l'istorgia da sia derivanza supponida, da sia relaziun quotidiana cun ils Andorrans che vesan en el il gidieu: il purtret cumplet ch'al spetga dapertut. Per exempel lur disfidanza vers ses cor e si'olma. Sco ils Andorrans san, na po in gidieu betg avair cor ed olma. Els admiran dentant ses cler e fin spiert e giudizi che sa sviluppa gist qua tras, quasi sfurzadamain. U sia relaziun cun il daner che gioga ina gronda rolla ad Andorra: el saveva, el sentiva tge che tuts pensavan mittamain; el ha examinà sasez fin ch'el ha fatg persenn che quai era vair; vairamain, igl era uschia, el pensava adina vi dals daners. EI ha laschà valair quai; el è restà tar quai ed ils Andorrans han guardà in si per l'auter, senza dir in pled, quasi senza muventar ils lefs. Era concernent ils fatgs da la patria saveva el exactamain tge ch'els pensavan; mintga giada ch'el ha prendì quest pled patria en bucca, al han els laschà giaschair sco ina munaida crudada en la lozza. Pertge il gidieu, era quai savevan ils Andorrans, ha patrias ch'el elegia, ch'el cumpra, dentant betg ina patria sco nus avain tras naschientscha, ed uschè bain sco el manegiava, sch'i sa tractava d'interess andorrans, ses pleds crudavan en in silenzi mit sco da vatta. Pli tard ha el fatg persenn ch'i al mancava tact e maniera, gea, ins al ha rinfatschà quai tut directamain cur ch'el era vegnì tut agità pervia da lur cumportament decuraschond. La patria appartegneva als auters, ina giada per adina, e ch'el pudessi amar quella, na spetgav'ins betg dad el, il cuntrari, sias provas endinadas e ses engaschament han mo avert in foss da disfidanza e suspect; el tschertgava cun ardur ina favur, in avantatg, ina pussaivladad da fraternisar; ils auters dentant cartevan che quai saja be in med per cuntanscher in intent, er alura, sch'els sez na faschevan betg persenn tge intent pussaivel ch'el pudessi avair. Uschia è quai ì, fin in di ch'el è stà persvas, manà da ses intelletg inquiet ed analisond, ch'el na amia vairamain betg la patria, gnanc quest pled che saja per el penibel mintga giada ch'el al dovria. Els avevan evidentamain raschun. Sco i pareva, na pudeva el insumma betg avair gugent insatge, en mintga cas na en il senn andorran; el aveva la chalira da la passiun, segiramain, latiers ses intelletg fraid, e quel resentivan ils Andorrans sco in'arma secreta adina pronta per far vendetga; i al mancava cor ed olma, quai che stgaffescha communitad; i al mancava, e quai n'era betg da survesair, la chalira da la confidenza. Conversar cun el era stimulant, gea, dentant betg empernaivel, betg plaschaivel. I n'è betg reussì ad el dad esser sco ils auters, e suenter ch'el ha dà fadia adumbatten da na crudar or dals auters, ha el acceptà ses esser auter cun ina spezia da stinadadad, da luschezza ed ostilitad ch'è davostiers. Essend ch'el na sa sentiva bain en sia atgna pel, ha el sa spruvà da surmuntar quest malesser cun ina gentilezza affectada; sch'el fascheva ina reverenza avant insatgi, era quai sco ina spezia da reproscha, sco sche ses conturn fiss la culpa ch'el saja in gidieu.

Ils blers Andorrans n'al han fatg nagut. Pia er nagut dal bun. Da l'autra vart devi er Andorrans d'in spiert pli liberal e progressiv sco els numnavan quai, d'in spiert che sa sentiva obligà a l'umanitad: els respectavan il gidieu, sco els accentuavan, gist pervi da sias qualitads giudaicas, clerezza intellectuala ed uschia vinavant. Els al han acceptà fin a sia mort ch'è stada crudaivla, uschè crudaivla e disgustusa che er quels Andorrans èn stads perplexs, che n'avevan betg percurschì che l'entira vita era crudaivla. Quai vul dir, els n'han insumma betg deplorà sia sort, els s'èn be indignads sur da quels ch'al han mazzà, pervi da la moda e maniera co quai è daventà surtut pervi da la moda e maniera. 

Ins ha ditg discurri da quai.

Fin ch'i s'è mussà in di, quai ch'el sez na betg pudì savair, il trapassà: ch'el è stà in uffant chattà, ch'ins ha eruì pli tard ses geniturs; ch'el era in Andorran sco nus auters.
Ins n'ha betg discurri pli da quella tragedia.

Ils Andorrans dentant, uschè savens ch'els han contemplà sasez en il spievel, han fatg persenn cun snuizi ch'els portan sezs ils tratgs dal Judas, scadin, senza excepziun.